ΓΡΑΠΤΗ ΕΡΩΤΗΣΗ E-2439/96 υποβολή: Magda Aelvoet (V) προς την Επιτροπή (18 Σεπτεμβρίου 1996)

Θέμα: Λειτουργικό πρόγραμμα για τον τουρισμό

Στα πλαίσια του «λειτουργικού προγράμματος για τον τουρισμό» της Ευρωπαϊκής Επιτροπής διατέθηκαν για μία πενταετία 3 εκατ. λίρες Ιρλανδίας στην Περιφερειακή Επιτροπή Αλιείας της Δυτικής Ιρλανδίας για την ανάπτυξη των Δυτικών Λιμνών (Mash, Corrib, Carra). Μετά τη διενέργεια μιας επισκόπησης, η ποιότητα της οποίας αμφισβητήθηκε από διάφορους εμπειρογνώμονες, πραγματοποιήθηκε μαζική εξόντωση της τούρνας (με χρήση δικτύων), με σκοπό, όπως υποστηρίχθηκε, την προστασία των πτηνών. Ωστόσο, για την ενίσχυση της προστασίας αυτής φαίνεται να υπάρχουν αποτελεσματικότερα μέσα, όπως η βελτίωση της ποιότητας του νερού και η αποκατάσταση των εδαφών ωοτοκίας. Επομένως, πίσω από την προσέγγιση της εν λόγω Περιφερειακής Επιτροπής Αλιείας στην Ιρλανδία τίθεται ένα μεγάλο ερωτηματικό. Επιπλέον, αρκετά χρήματα έχουν διατεθεί για νέα οχήματα και πτήσεις αεροσκαφών πάνω από τις λίμνες.

Θα μπορούσε η Επιτροπή να αναφέρει:

1. Γιατί αυτό το ποσό διατέθηκε ειδικά στην Περιφερειακή Επιτροπή Αλιείας της Δυτικής Ιρλανδίας;

2. Ποιοί είναι οι στόχοι του προγράμματος;

3. Κατά πόσο έχουν αξιολογηθεί οι οικολογικές επιπτώσεις των ενεργειών αυτών;

4. Ποιές επιστημονικές μελέτες δικαιολογούν την άποψη ότι η μαζική εξόντωση της τούρνας θα αποβεί προς όφελος των πτηνών;

5. Έχει ήδη ελεγχθεί η χρήση των οικονομικών αυτών πόρων σε σχέση με τα επιδιωκόμενα αποτελέσματα;

Απάντηση της κας Wulf-Mathies εξ ονόματος της Επιτροπής (25 Οκτωβρίου 1996)

1. Στα πλαίσια του «επιχειρησιακού προγράμματος για τον τουρισμό» (ΕΠ) για την Ιρλανδία έχει διατεθεί, μέχρι σήμερα, στην Περιφερειακή Επιτροπή Αλιείας της Δυτικής Ιρλανδίας, συνολικό ποσό ύψους 1 036 εκατ. ΙR£ με στόχο την ανάπτυξη και την προώθηση των λιμνών που αναφέρει το Αξιότιμο Μέλος του Κοινοβουλίου, ως μέρος της ιρλανδικής στρατηγικής για την προσέλκυση ξένων τουριστών στην περιοχή. Η συμμετοχή του Ευρωπαϊκού Ταμείου Περιφερειακής Ανάπτυξης στο συγκεκριμένο έργο ανέρχεται σε 777 000 IR£, ήτοι 75% της δαπάνης. Το ποσό που χορηγήθηκε διετέθη για τους παρακάτω σκοπούς:

- 36 000 IR£ για ανάλυση κόστους/κέρδους και έρευνα της αγοράς

- 1 εκατ. IR£ για την ενασχόληση με τη σημαντική μείωση των αποθεμάτων άγριας πέστροφας. Η λίμνη Corrib αποτελεί έναν από τους 13 μόνο σημαντικούς τόπους αλιείας άγριας πέστροφας που απέμειναν στην Ευρώπη.

2. Στόχος του έργου είναι η αύξηση του τουριστικού εισοδήματος από το ερασιτεχνικό ψάρεμα στη Δυτική Ιρλανδία. Η εκτέλεση του έργου θα αυξήσει κατά 20 τις θέσεις εργασίας κατά την περίοδο εφαρμογής του, ενώ το πρόσθετο όφελος από το ολοκληρωμένο έργο θα οδηγήσει ενδεχομένως στη δημιουργία 200 θέσεων εργασίας περίπου, στον τουριστικό τομέα.

3. Πρωταρχικός στόχος του έργου είναι να διασφαλιστεί ο αειφόρος χαρακτήρας της προτεινόμενης ανάπτυξης από περιβαλλοντική και από οικολογική άποψη. Οι εξελίξεις στα πλαίσια του ΕΠ για τον τουρισμό πρέπει να συμφωνούν με τα βέλτιστα περιβαλλοντικά πρότυπα. Επιπροσθέτως, πρέπει να λαμβάνονται υπόψη τόσο οι στόχοι για τη διατήρηση της φύσης της οδηγίας 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ αριθ. L 206 της 22.07.1992. )), όσο και οι δεσμεύσεις της Κοινότητας και των κρατών μελών για την προστασία των ειδών και την αποτροπή ή την ελαχιστοποίηση πρόκλησης ζημιών σε σημαντικούς φυσικούς οικότοπους που προστατεύονται από τη συνθήκη για τη διατήρηση της πανίδας στην Ευρώπη και των φυσικών οικοτόπων. H άγρια πέστροφα αποτελεί εγχώριο είδος σε αντίθεση με την τούρνα.

4. Υφίστανται ουσιαστικά βιολογικά αποδεικτικά στοιχεία που ενισχύουν την άποψη ότι η τούρνα τρέφεται με πέστροφες. Οι έρευνες που διεξήχθησαν, ως μέρος του έργου για τις δυτικές λίμνες, αποδεικνύουν ότι η τούρνα τρέφεται κυρίως με πέστροφες μέχρι ενός μεγέθους. Δεν έχει ληφθεί ακόμα καμία απόφαση που να αφορά την εξόντωση της τούρνας.

5. Η κεντρική επιτροπή αλιείας, που είναι αρμόδια για την καθημερινή οικονομική διαχείριση του μέτρου σχετικά με την τουριστική αλιεία του ΕΠ για τον τουρισμό, έχει εξετάσει προσεκτικά όλα τα στοιχεία του προτεινόμενου για το έργο προϋπολογισμού. Τα ποσά διατίθενται μόνο κατόπιν έκδοσης αποδείξεων που εγγυώνται απόλυτα τις σχετικές δαπάνες και όταν αυτές προγματοποιούνται σύμφωνα με τους στόχους του προγράμματος.